作者:杜甫
標題:回棹
內容:宿昔試安命，自私猶畏天。勞生系一物，為客費多年。衡嶽江湖大，蒸池疫癘偏。散才嬰薄俗，有跡負前賢。巾拂那關眼，瓶罍易滿船。火雲滋垢膩，凍雨裛沉綿。強飯蓴添滑，端居茗續煎。清思漢水上，涼憶峴山巔。順浪翻堪倚，回帆又省牽。吾家碑不昧，王氏井依然。几杖將衰齒，茅茨寄短椽。灌園曾取適，遊寺可終焉。遂性同漁父，成名異魯連。篙師煩爾送，朱夏及寒泉。